Durbanville-aanval: Johann se pad vorentoe ‘onseker’ | Netwerk24
Deur Ané van Zyl 15 Junie 2019 11:25
Johann van Wyk (65), wat Sondagaand in sy huis met ’n mes aangeval is, is stabiel in die Mediclinic Durbanville, maar dit is onseker wat die pad vorentoe is.
So het sy dogter, Alet, Vrydag gesê ná haar ma, Helga, se gedenkdiens by die Hoërskool Monument Park in Kraaifontein waar sy byna 28 jaar Afrikaans gegee het.
Helga is ten tyde van die aanval met ’n mes in die hart gesteek en is in haar bed dood.
“Ons probeer elke oomblik by my pa in die waakeenheid wees. Dit gaan al beter met hom, en die dokters sê hy sterk goed aan. Ons is net onseker oor die toekoms,” sê Alet.
Johann, ’n afgetrede advokaat, is vyf keer in die aanval gesteek en die een steekwond is in sy maag. Alet het voorheen gesê sy organe is nie beskadig nie.
Johann en Helga van Wyk.Foto: Facebook
Alet sê die gedenkdiens vir Helga, wat om 09:00 in die skoolsaal gehou is, was “mooi en gepas”. Sy sê die hoof, Kallie Stevens, asook ’n kollega van haar ma, Joan Louw, en die skool se hoofdogter het tydens die gedenkdiens gepraat en huldeblyke gelewer.
“Dit was ’n baie mooi boodskap, en die familie waardeer dit,” sê Alet.
Onder diegene wat die diens bygewoon het, was Alet se twee broers, Andre en Schalk, asook van Helga se kollegas, oudkollegas en oudleerlinge.
“Sy het in 28 jaar baie kinderlewens aangeraak,” het Alet gesê.
Alet en Andre is albei oudleerlinge van die skool, maar het nooit by hul ma klas gehad nie. Alet sê haar ma het Afrikaans eerste addisionele taal gegee, terwyl hulle Afrikaans huistaal geneem het.
Schalk was in die Hoërskool Durbanville.
Meer oor: Hoërskool Monumentpark | Helga Van Wyk | Durbanville | Herstel